《寄王深甫》
宋代·刘敞

前日君远游，相怜每独悲。宁知君未返，自笑还若兹。

贤者易姓逃，圣者微服驰。圣贤不必容，吾道其如饴。

浮舟颍水清，远与尘嚣违。卜邻西郊郭，得近樵渔期。

主人文章伯，声望高一时。平生莫往还，见我如旧知。

势与年俱忘，胸中坦无疑。人当意气展，何有忧寒饥。

反思万类情，纠缠未易推。向者虽定居，睽孤常不怡。

迩来暂奔走，师友足自持。物或损而益，吾又何怨为。

且苟无陈人，吾岂能至斯。岁穷景萧条，多感令志衰。

须君济其弱，嗟子何当来。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。